b"\n_START_ARTICLE_\nDominik Ha\xc5\xa1ek\n_START_SECTION_\nVarhaisvuodet\n_START_PARAGRAPH_\nHa\xc5\xa1ek oli aluksi nimelt\xc3\xa4\xc3\xa4n Dominik Ka\xc5\xa1t\xc3\xa1nek ja sai jo lapsuudessaan is\xc3\xa4puolensa sukunimen Ha\xc5\xa1ek.\n_START_SECTION_\nNHL-varaus Chicago Blackhawksiin\n_START_PARAGRAPH_\nNHL-joukkue Chicago Blackhawks varasi Ha\xc5\xa1ekin vuonna 1983, mutta ensiesiintyminen joukkueen paidassa tapahtui vasta kaudella 1990\xe2\x80\x931991. Ha\xc5\xa1ek toimi p\xc3\xa4\xc3\xa4asiassa Ed Belfourin varamiehen\xc3\xa4, ja pelasi kahden kauden aikana vain 25 ottelua.\n_START_SECTION_\nVuodet Buffalossa ja Detroitissa sek\xc3\xa4 nousu NHL:n parhaimmistoon\n_START_PARAGRAPH_\nKes\xc3\xa4ll\xc3\xa4 1993 Ha\xc5\xa1ek sai siirron Buffalo Sabresiin, jossa h\xc3\xa4nest\xc3\xa4 kehittyi yksi NHL:n huippumaalivahdeista. Ha\xc5\xa1ek on voittanut parhaalle maalivahdille annettavan Vezina Trophyn kuudesti uransa aikana, sek\xc3\xa4 Hart Memorial Trophyn ja Lester B. Pearson Awardin kahdesti. NHL:n parhaan pelaajan palkinto oli ennen Ha\xc5\xa1ekia viimeksi mennyt maalivahdille 35 vuotta aiemmin (Jacques Plante), eik\xc3\xa4 kukaan muu maalivahti kuin Ha\xc5\xa1ek ole voittanut sit\xc3\xa4 kahta kertaa. Torjuntaprosentilla mitattuna h\xc3\xa4n on ollut kuudesti runkosarjan paras maalivahti ja h\xc3\xa4net on valittu viidesti all stars -joukkueeseen._NEWLINE_Vuoden 1998 talviolympialaisissa Ha\xc5\xa1ek johti T\xc5\xa1ekin maajoukkueen voittoon pelaamalla nollapelin loppuottelussa Ven\xc3\xa4j\xc3\xa4\xc3\xa4 vastaan. Voitettuaan l\xc3\xa4hes kaiken mahdollisen Stanley Cupia lukuun ottamatta h\xc3\xa4n siirtyi vuonna 2001 voittajasuosikki Detroit Red Wingsiin. Ha\xc5\xa1ekin unelmat toteutuivat h\xc3\xa4nen voittaessaan sek\xc3\xa4 runkosarjan parhaalle joukkueelle annettavan Presidents' Trophyn ett\xc3\xa4 Stanley Cupin._NEWLINE_Seuraavana kes\xc3\xa4n\xc3\xa4 Ha\xc5\xa1ek j\xc3\xa4i el\xc3\xa4kkeelle, mutta palasi vuoden p\xc3\xa4\xc3\xa4st\xc3\xa4 takaisin Detroitin joukkueeseen. Detroit oli t\xc3\xa4ll\xc3\xa4 v\xc3\xa4lin ehtinyt palkata Curtis Josephin ja oli nyt ongelmissa kahden huippukalliin maalivahdin kanssa. Mik\xc3\xa4\xc3\xa4n muu joukkue ei hyv\xc3\xa4ksynyt Josephin korkeaa palkkaa, mik\xc3\xa4 aiheutti kitkaa Red Wingsin sis\xc3\xa4ll\xc3\xa4. Kausi 2003\xe2\x80\x932004 oli Ha\xc5\xa1ekille vaikea johtuen lukuisista nivusvammoista. 9. tammikuuta 2004 h\xc3\xa4n p\xc3\xa4\xc3\xa4tti yhdess\xc3\xa4 joukkueen kanssa, ett\xc3\xa4 h\xc3\xa4n pit\xc3\xa4isi kaksi nelj\xc3\xa4 viikkoa sairauslomaa. H\xc3\xa4n sanoi manageri Ken Hollandille, ettei halua palkkaa tuolta ajalta. H\xc3\xa4n ei kuitenkaan kertonut p\xc3\xa4\xc3\xa4t\xc3\xb6st\xc3\xa4 julkisuuteen. 10. helmikuuta h\xc3\xa4n ilmoitti joukkueen johdon yll\xc3\xa4tykseksi, ettei sill\xc3\xa4 kaudella palaa en\xc3\xa4\xc3\xa4 kent\xc3\xa4lle. Hollandin keskusteltua 12. maaliskuuta toimittajien kanssa Ha\xc5\xa1ekin kielt\xc3\xa4ytymisest\xc3\xa4 palkasta Ha\xc5\xa1ek kertoi asiasta julkisuuteen. Lopulta h\xc3\xa4n kielt\xc3\xa4ytyi ottamasta vastaan kolmea miljoonaa Yhdysvaltain dollaria kuuden miljoonan kokonaispalkastaan.\n_START_SECTION_\nOttawa Senators\n_START_PARAGRAPH_\nHuhtikuussa 2004 Ha\xc5\xa1ek k\xc3\xa4vi nivusleikkauksessa Prahassa ja palasi toipumaan kotikaupunkiinsa Pardubiceen. 17. kes\xc3\xa4kuuta h\xc3\xa4n kertoi t\xc5\xa1ekkil\xc3\xa4iselle urheilulehdelle, ettei pelaisi Red Wingsiss\xc3\xa4 kaudella 2004\xe2\x80\x932005 (joka my\xc3\xb6hemmin peruttiin ty\xc3\xb6ehtosopimuskiistojen vuoksi). Ha\xc5\xa1ek sanoi haastattelussa, ett\xc3\xa4 h\xc3\xa4n haluaa pelata joukkueessa, jolla on mahdollisuuksia voittaa Stanley Cup ja mainitsi Ottawa Senatorsin yhten\xc3\xa4 mahdollisuutena. My\xc3\xb6hemmin h\xc3\xa4n teki monivuotisen sopimuksen Senatorsin kanssa. My\xc3\xb6s Ottawan aikoina Hasek lukeutui NHL:n parhaisiin maalivahteihin, mutta Ottawan menestys t\xc3\xa4htipelaajista Dominik Hasekista ja Daniel Alfredssonista huolimatta j\xc3\xa4i odotettua heikommaksi.\n_START_SECTION_\nPaluu Detroitiin ja toinen Stanley Cup\n_START_PARAGRAPH_\nKes\xc3\xa4ll\xc3\xa4 2006 Ha\xc5\xa1ek siirtyi yksivuotisella sopimuksella takaisin Detroit Red Wingsiin. Hasek jakoi runkosarjassa vastuun toisen konkarin Chris Osgoodin kanssa, mutta pudotuspeleiss\xc3\xa4 Osgood nousi ykk\xc3\xb6smaalivahdiksi. Kausi p\xc3\xa4\xc3\xa4ttyi Red Wingsin kannalta upeasti, sill\xc3\xa4 kes\xc3\xa4ll\xc3\xa4 2008 Ha\xc5\xa1ek sai toisen kerran urallaan nostaa Stanley Cup pokaalin ilmaan. H\xc3\xa4n ilmoitti uransa loppumisesta kauden p\xc3\xa4\xc3\xa4tteeksi._NEWLINE_Hasekin NHL-uran torjuntaprosentti on korkein NHL:n historiassa (92,2).\n_START_SECTION_\nVuodet T\xc5\xa1ekiss\xc3\xa4 sek\xc3\xa4 KHL:ss\xc3\xa4\n_START_PARAGRAPH_\nToinenkaan lopettamisp\xc3\xa4\xc3\xa4t\xc3\xb6s ei pit\xc3\xa4nyt pitk\xc3\xa4\xc3\xa4n h\xc3\xa4nen ilmoitettua 21.4.2009 paluustaan ammattij\xc3\xa4\xc3\xa4kiekon pariin ja pelasi kauden 2009\xe2\x80\x932010 kotikaupunkinsa Pardubicen joukkueessa. H\xc3\xa4n johdatti joukkueensa T\xc5\xa1ekin mestaruuteen._NEWLINE_Hyv\xc3\xa4n kauden ansiosta Ha\xc5\xa1ek solmi vuoden mittaisen sopimuksen moskovalaisen KHL-seura Spartak Moskovan kanssa  7.6.2010. Hasek pelasi onnistuneen kauden 2010\xe2\x80\x9311 Spartakissa ja h\xc3\xa4net valittiin my\xc3\xb6s KHL:n T\xc3\xa4hdist\xc3\xb6-otteluun 2011, Team Jashinin eli It\xc3\xa4isen konferenssin joukkueeseen. KHL:n pudotuspeleiss\xc3\xa4 Spartak putosi jo varhaisessa vaiheessa ja Hasek ilmoitti kauden j\xc3\xa4lkeen ettei halua jatkaa uraansa seurassa, jolla ei ole hyvi\xc3\xa4 mahdollisuuksia voittaa KHL:n mestaruutta. Niinp\xc3\xa4 ura Spartakissa kesti ainoastaan yhden kauden. _NEWLINE_Kaudeksi 2011\xe2\x80\x9312 Hasek ei l\xc3\xb6yt\xc3\xa4nyt uutta seuraa, joten h\xc3\xa4n ilmoitti pit\xc3\xa4v\xc3\xa4ns\xc3\xa4 v\xc3\xa4livuoden j\xc3\xa4\xc3\xa4kiekosta.\n_START_SECTION_\nMahdollinen paluu NHL:\xc3\xa4\xc3\xa4n\n_START_PARAGRAPH_\nKaudeksi 2012\xe2\x80\x9313 Hasekin huhuttiin siirtyv\xc3\xa4n takaisin NHL:\xc3\xa4\xc3\xa4n. Hasek on kertonut pit\xc3\xa4neens\xc3\xa4 kunnostaan hyv\xc3\xa4\xc3\xa4 huolta mm. laskettelemalla ja lenkkeilem\xc3\xa4ll\xc3\xa4. Ainakin NHL-seurat Detroit Red Wings ja Tampa Bay Lightning ovat kiinnostuneita Hasekista. L\xc3\xa4himp\xc3\xa4n\xc3\xa4 sopimusta Hasekin kanssa oli lopulta NHL-seura Buffalo Sabres. Hasek ei kuitenkaan onnistunut neuvottelemaan itselleen sopimusta vanhaan seuraansa ja n\xc3\xa4in NHL-paluu j\xc3\xa4i haaveeksi.\n_START_SECTION_\nLuonne\n_START_PARAGRAPH_\nVaikka Ha\xc5\xa1ek onkin yksi kaikkien aikojen parhaimmista maalivahdeista, h\xc3\xa4net tunnetaan my\xc3\xb6s ongelmapelaajana. Kesken vuoden 1997 pudotuspelien h\xc3\xa4n ilmoitti, ettei pelaisi en\xc3\xa4\xc3\xa4 yht\xc3\xa4k\xc3\xa4\xc3\xa4n ottelua Sabresin paidassa, jos valmentaja Ted Nolania ei erotettaisi. Ha\xc5\xa1ek piti uhkauksensa ja istui katsomossa joukkueen h\xc3\xa4vitess\xc3\xa4 seuraavalla kierroksella. Nolan ei palannut seuraavalla kaudella, mik\xc3\xa4 oli pettymys monille h\xc3\xa4nest\xc3\xa4 pit\xc3\xa4neille pelaajille. Vuoden 2001 pudotuspelien j\xc3\xa4lkeen Ha\xc5\xa1ek uhkasi siirty\xc3\xa4 el\xc3\xa4kkeelle ellei saisi siirtoa. H\xc3\xa4nen toiveensa toteutui ja h\xc3\xa4net kaupattiin Red Wingsiin, jossa h\xc3\xa4n voittikin heti ensimm\xc3\xa4isell\xc3\xa4 kaudellaan uransa ensimm\xc3\xa4isen Stanley Cupin._NEWLINE_Ha\xc5\xa1ek oli yksi viimeisi\xc3\xa4 NHL-maalivahteja, joka k\xc3\xa4ytti vanhanmallista h\xc3\xa4kkikyp\xc3\xa4r\xc3\xa4\xc3\xa4."